कहा- मैंने ऑर्गनाइजर्स से शो बंद कराने को कहा..उन्होंने ध्यान नहीं दिया तो खुद स्टेज पर जाना पड़ा
AR Rahman Concert Controversy - Pune Police Stopped Singer From Singing During His Concert In Maharashtra. ऑस्कर विनर म्यूजिक कंपोजर और सिंगर एआर रहमान को 30 अप्रैल को पुणे में लाइव कॉन्सर्ट के दौरान गाना गाने से रोक दिया गया था। पुलिस के एक अधिकारी संतोष पाटिल इस घटना के बाद काफी ज्यादा सुर्खियों में हैं
ऑस्कर विनर म्यूजिक कंपोजर और सिंगर एआर रहमान को 30 अप्रैल को पुणे में लाइव कॉन्सर्ट के दौरान गाना गाने से रोक दिया गया था। पुलिस के एक अधिकारी संतोष पाटिल इस घटना के बाद काफी ज्यादा सुर्खियों में हैं। दरअसल संतोष ने ही रहमान को स्टेज पर जाकर गाना गाने से रोका था।
उन्होंने एक इंटरव्यू में कहा है कि उन्होंने जो भी कदम उठाया वो कानून को ध्यान में रखते हुए ही उठाया। संतोष ने कहा कि जब उनके पास कोई ऑप्शन नहीं बचा तो उन्हें स्टेज पर जाकर खुद ही कॉन्सर्ट बंद कराना पड़ा।
नियम को ध्यान में रखते हुए बंद कराया शो- संतोष
पुणे पुलिस के सीनियर इंस्पेक्टर संतोष पाटिल ने पुणे मिरर को दिए एक इंटरव्यू में कहा, 'एक पुलिस अधिकारी होने के नाते मुझे मीडिया को इंटरव्यू नहीं देना चाहिए। मैं इस मामले में ज्यादा नहीं बोलूंगा।
लेकिन सुप्रीम कोर्ट का स्पष्ट आदेश है कि रात 10 बजे के बाद कोई भी लाउड म्यूजिक नहीं बजना चाहिए। मैंने ऑर्गनाइजर्स से इस बारे में बात की लेकिन उन्होंने ध्यान नहीं दिया। इसके बाद मुझे मंच पर जाना पड़ा और रहमान और वहां मौजूद अन्य म्यूजिशियन को गाना गाने से रोकना पड़ा। चूंकि समय ज्यादा हो रहा था इसलिए मुझे ये कदम उठाना ही पड़ा।'
रहमान ने कहा- समय ज्यादा हो गया इसलिए शो बंद करना चाहिए
रहमान ने खुद अपने सोशल मीडिया पर एक वीडियो पोस्ट किया है जिसमें संतोष पाटिल शो बंद कराने के लिए स्टेज पर चढ़ गए हैं। रहमान उस वीडियो में कह रहे हैं कि समय ज्यादा हो गया है, इसलिए उन्हें अब शो बंद करना चाहिए। उन्होंने ये भी कहा कि पुलिस जो कर रही है वो गलत नहीं है।
एआर रहमान के वीडियो पर फैंस काफी संख्या में कमेंट्स कर रहे हैं। कुछ लोगों ने पुलिस वाले की ड्यूटी को लेकर सक्रियता की तारीफ की है। वहीं अधिकतर लोगों ने रहमान के जेस्चर की तारीफ की है।
यूजर्स ने लिखा- पुलिसवाले को हीरो बनना था इसलिए स्टेज पर चढ़ गया
एक फैन ने लिखा, 'जिस तरीके से आपने स्थिति को संभाला, उससे बहुत कुछ सीखने की जरूरत है।' वहीं एक ने लिखा, 'पुलिस वाले का ये रवैया सही नहीं था। ये आपके टैलेंट का सीधा अपमान है। मैं पूरे शहर की तरफ से आपसे माफी मांगता हूं।'
एक फैन ने लिखा, 'अगर कुछ मिनट एक्स्ट्रा हो ही गया तो इससे क्या फर्क चलने वाला था। इस देश में और भी मुद्दे हैं जिस पर ध्यान देना चाहिए।' रहमान के वीडियो पर एक यूजर ने लिखा, टपुलिस वाला चाहता तो बैक स्टेज जाकर शो रुकवाने की बात कर सकता था। लेकिन उसको पूरी दुनिया के नजर में हीरो बनना था।'
रहमान को शायद समय का पता नहीं चला होगा
पुणे पुलिस के एक अधिकारी ने उस वक्त कहा- 'एआर रहमान इस म्यूजिक कॉन्सर्ट में अपना आखिरी गाना गा रहे थे। शायद उन्हें समय का पता नहीं चला होगा। वहां मौजूद हमारे पुलिस के जवानों ने उन्हें एक मैसेज दिया कि 10 बजे से ज्यादा हो गया है, इसलिए सुप्रीम कोर्ट के दिशानिर्देश के मुताबिक बिना परमिशन 10 बजे के बाद कोई भी लाइव प्रोग्राम नहीं किया जा सकता।
रहमान ने पुलिस की बात मानी और कार्यक्रम को खत्म करते हुए बैक स्टेज चले गए।'